Општина Гаџин Хан

Туристичка организација

08.12.2022.

Гаџин Хан

Предлог Плана и програма активности за 2023. годину

Унапређење информативно-пропагандних активности

~~Н~~аставиће се интензивно објављивање промо-фотографија, снимака и текстова о природним и културно-историјским знаменитостима нашег краја на друштвеним мрежама и регионалним и републичким медијима.

Биће урађене, штампане и подељене брошуре. Брошуре ће садржати гастрономску понуду нашег краја кроз информације о угоститељским објектима на територији општине и специјалитетима које нуде потенцијалним гостима. Рок извршења је крај маја 2023. а предвиђена укупна средства за услуге информисања биће 160.000 динара.

Манифестације

Крајем јуна, уочи Видовдана, организујемо *Видовдански сабор* - дводневну манифестацију на месту званом Три локве на Сувој планини, са спортско-забавним такмичењем - „Хајдучки вишебој“. У питању је такмичење у пет дисциплина које организујемо уз ангажовање Сафари клуба Ниш. За такмичаре обезбеђујемо адекватне награде и ручак за све присутне.

Буџет предвиђен за награде победницима и накнаду за услуге Сафари Клуба је 160.000 динара.

Са осталим установама, спортским клубовима и удружењима Туристичка организација учествује у организацији следећих манифестација:

1. *Пихтијада у Гркињи* у организацији Народне библиотеке „Бранко Миљковић“ Гаџин Хан и месне заједнице Гркиња;
2. *Успон на Криву Буку* у организацији Планинарског друштва „Трем 1810“ Доњи Душник и месне заједнице Горње Драговље;
3. *Зимски успон на Трем из Доњег Душника* у организацији Планинарског клуба „Железничар“ Ниш и Планинарског друштва „Трем 1810“ Доњи Душник;
4. *Јужноморавски дани црног лука у Топоници* у организацији Народне библиотеке „Бранко Миљковић“ Гаџин Хан и Месне заједнице Топоница;
5. *Дани Заплања у Доњем Душнику* у организацији Народне библиотеке „Бранко Миљковић“ Гаџин Хан и месне заједнице Доњи Душник;
6. *Државно првенство Србије у планинском трчању “Suva Trail”* у организацији Планинарског савеза Србије и Планинарско-спортског клуба Мосор – Ниш;
7. *Освајање заплањских врхова* у организацији Планинарског друштва „Трем 1810“ Доњи Душник;
8. *Заплање фест у Гаџином Хану* у организацији општине Гаџин Хан и институција на локалу;
9. Такође, са Основном школом „Витко и Света“ Гаџин Хан обележавамо Дан планете Земље (22.април 2023.) садњом садница у школским двориштима и предавањима из биологије у циљу унапређења еколошке свести деце и одраслих о значају шума.

Буџет предвиђен за куповину намирница за припрему јела и за напитке на манифестацијама износи 180.000 динара, промотивни материјал – 150.000 динара (мајице, качкети, промо-магнети, календари..) и 100.000 динара за набавку клупа, тенди, столова и столица.

Пројектне активности

Са немачком организацијом за међународну сарадњу GIZ наставиће се сарадња на планирању и изградњи садржаја за туристе на територији општине Гаџин Хан.

 Кад је у питању Спомен-кућа Драгутина Матића, биће постављена инфо-табла на скретању за село Калетинац са информацијама на српском и енглеском језику о Спомен-кући. Рок за извршење је крај јула 2023. У сарадњи са руководством Основне школе „Витко и Света“ Гаџин Хан и Удружењем туристичких водича из Ниша организоваће се обилазак Спомен куће од стране школске деце са југоистока Србије. За одржавање и текуће поправке куће издвојено је 140.000 динара, за рестаурацију старог намештаја износ од 60.000 динара и 20.000 динара за рамове за фотографије и стара документа у Спомен-кући.

Што се тиче активности уређења појединих локалитета и пешачких, планинарских и бициклистичких стаза, биће настављено постављање инфо-табли и путоказа преосталих из претходне године, на стазама које нису обележене: Гркиња-врх Селичевице Ибровица; Велики Вртоп-Големо Стражиште, Велики Крчимир-Ропот-Литица и друге. Ове активности ће се обављати током целе године у зависности од временских услова.

Предвиђена је израда летњиковаца. Рок израде је до краја године, а буџет 480.000 динара.

За организовање и обављање послова безбедности и здравља на раду од стране сертификоване агенције предвиђен је износ од 144.000 динара.

Наставиће се сарадња са планинарским клубовима из региона и вршити утицај на повећање броја успона на планинске врхове са стартом у селима на територији општине Гаџин Хан, посебно са отварањем два планинарска дома у подножју Суве планине.

Реализација активности је у великом проценту условљена степеном подршке институција на локалу, сарадње локалног становништва, скромним капацитетима Туристичке организације, висином буџета, као и тешко предвидивим околностима као што је епидемија вируса Ковид 19, лоши временски услови за рад на терену и слично.

Туристичка организација

општине Гаџин Хан

Директор Срђан Игић

 \_\_\_\_\_\_\_\_\_\_\_\_\_\_\_\_\_\_\_\_